b'\n_START_ARTICLE_\nSaksan italialaiset\n_START_SECTION_\nHistoria\n_START_PARAGRAPH_\n1700-luvulta l\xc3\xa4htien Saksaan muutti etenkin italialaisia taiteilijoita. Italialaiset muodostivatkin ulkomaalaisista taiteilijaryhmist\xc3\xa4 merkitt\xc3\xa4vimm\xc3\xa4n. Italialainen vaikutus n\xc3\xa4kyy useissa Saksan kaupungeissa. Tuon ajan italialaisia vaikuttajia olivat muun muassa Agostino Barelli, joka suunnitteli M\xc3\xbcnchenin Theatinerkirchen ja Gaetano Chivaver, joka suunnitteli Dresdenin Hofkirchen. Italialaisille taiteilijoille Saksaan muuttaminen mahdollisti paremman toimeentulon ja aseman. Italialaisten taiteilijoiden maahanmuutto tyrehtyi 1800-luvulla Ranskan noustua Italiaa t\xc3\xa4rke\xc3\xa4mp\xc3\xa4\xc3\xa4n asemaan taiteen keskuksena. Taiteenalan ty\xc3\xb6t loppuivat Saksassa, mutta monet j\xc3\xa4iv\xc3\xa4t silti Saksaan. Taiteen saavutusten lis\xc3\xa4ksi italialaiset j\xc3\xa4ttiv\xc3\xa4t merkkej\xc3\xa4 etenkin D\xc3\xbcsseldorfin, Bruchsalin ja Aschaffenburgin alueen asukkaiden sukunimiin. 30-vuotisen sodan seurauksena Italiasta alkoi taiteilijoiden ohella tulla muun muassa kauppiaita, kivenhakkaajia, rakennusmiehi\xc3\xa4 ja pappeja. Pappien tarkoituksena oli tukea katolilaista kirkkoa luterilaista vastaan. Kauppiaat jakautuivat arvostetun silkin ja korujen kauppiaisiin, sek\xc3\xa4 toisaalta huonomaineisempiin pomeranssikauppiaisiin, jotka myiv\xc3\xa4t esimerkiksi mausteita. Pomeranssikauppiaat toivat Saksaan pizzeriat ja j\xc3\xa4\xc3\xa4tel\xc3\xb6paikat. 1800-luvulla italialaisia muutti Saksaan my\xc3\xb6s maatalouden ty\xc3\xb6ntarpeen pariin._NEWLINE_Toinen aalto italialaisia muuttajia tuli toisen maailmansodan j\xc3\xa4lkeen. Saksan liittotasavalta teki vuonna 1955 sopimuksen Italian kanssa ty\xc3\xb6voiman luovuttamisesta. Saksassa k\xc3\xa4rsittiin tuolloin j\xc3\xa4lleenrakentamisen aiheuttamasta ty\xc3\xb6voimapulasta ja Italiassa puolestaan k\xc3\xa4rsittiin lamasta. Italialaiset olivat maahanmuuttajien enemmist\xc3\xb6ss\xc3\xa4 aina 1960-luvulle saakka, jolloin turkkilaiset syrj\xc3\xa4yttiv\xc3\xa4t heid\xc3\xa4t asemastaan. Vaikka siirtoty\xc3\xb6l\xc3\xa4isten odotettiin palaavan takaisin kotimaahansa t\xc3\xb6iden loputtua, ei n\xc3\xa4in lopulta k\xc3\xa4ynyt. Vuonna 1973 tuli voimaan niin sanottu Answerbestop, joka salli siirtoty\xc3\xb6l\xc3\xa4isten tuoda maahan perheens\xc3\xa4. Toisaalta my\xc3\xb6s ulkomaalaisen ty\xc3\xb6voiman ottaminen kiellettiin monilla alueilla.'